Yell Betánianaꞌ wzoa to beṉꞌ bi shaoꞌ wlieꞌ Lázaro, naꞌ ḻekzkaꞌ naꞌ wzoa beṉꞌ zaneꞌkaꞌ Maríanaꞌ len Mártanaꞌ.
Maríanaꞌ, beṉꞌ zan Lázaronaꞌ, ḻenꞌ bwazjeꞌ set zix̱aꞌ ṉiꞌa X̱ancho Jesúzaꞌ naꞌ bisbillileꞌn yishꞌ yic̱hjeꞌnaꞌ.
Naꞌ c̱hop bilte beṉꞌ zan Lázaronaꞌ bseḻꞌgakeꞌ rson lao Jesúzaꞌ cheꞌgakeꞌneꞌ: ―X̱anꞌ, bi shaoꞌ beṉꞌ zanntoꞌni, beeni nllaguiloꞌ.
Naꞌ ka beni Jesúzaꞌ rsonnaꞌ, chiꞌe: ―Bi guetileꞌ yillweꞌnaꞌ, san chak c̱he kaꞌ kwenc̱he shoꞌ Chiozaꞌ balaaṉ, naꞌ ḻekzkaꞌ nadꞌ, nakꞌ Xiiṉeꞌ, shoꞌa balaaṉ.
Ḻaꞌkzi Jesúzaꞌ chakchgaileꞌ Mártanaꞌ, naꞌ beṉꞌ bileꞌnaꞌ naꞌ Lázaronaꞌ,
ka benileꞌ rson bi shaoꞌ Lázaronaꞌ, wllachileꞌ zi c̱hop lla ganaꞌ zoeꞌ.
Naꞌ ka wde, chiꞌe beṉꞌkaꞌ nakgakeꞌneꞌ txen: ―Ḻi shoꞌ Judeanaꞌ sto shii.
Naꞌch beṉꞌkaꞌ nakgakeꞌneꞌ txen cheꞌgakeꞌneꞌ: ―Maestro, kani batchganaꞌ goklallii beṉꞌ Israelkaꞌ lleꞌ naꞌ witgakeꞌ liꞌ kon yajaꞌ. ¿Anaꞌ cheeniloꞌ yizajoꞌ naꞌ?
Naꞌ cheꞌ Jesúzaꞌ ḻegakeꞌ: ―¿Aaga shlliṉ goranꞌ de beeniꞌnaꞌ shlla? Naꞌ beenaꞌ chda tellalə aga willjac̱hewee daa de beeniꞌnaꞌ yell-lioni.
San shi chdeꞌ waḻ-lə, willjac̱hewee daa bi nḻaꞌ.
Naꞌtech golleꞌ ḻegakeꞌ: ―Ba ches Lázaronaꞌ, beenaꞌ nllaguicho, naꞌ shaꞌ lljasbanee.
Naꞌch cheꞌ beṉꞌkaꞌ nakgakeꞌneꞌ txen: ―X̱anꞌ, shi ba cheseꞌ, wiyakshaoꞌlallꞌkzileꞌ.
Jesúzaꞌ golleꞌ kaꞌ daa ṉezileꞌ ba wit Lázaronaꞌ, naꞌ ḻegakeꞌ chakgakileꞌ daa cheszenꞌ golleꞌ kaꞌ.
Naꞌch beꞌlen Jesúzaꞌ ḻegakeꞌ dillꞌ ka to shajniꞌgakileꞌ, chiꞌe: ―Ba wit Lázaronaꞌ.
Naꞌ chibaidꞌ bi wzoaꞌ, ḻaꞌ chyalljch gonꞌ ka shajḻeꞌchle c̱haꞌ. Ḻi shoꞌ shajcho ganaꞌ dieꞌ.
Naꞌch Tomázaꞌ, beenaꞌ cheꞌgakeꞌ Dídimo, chiꞌe beṉꞌkaꞌ sto: ―Ḻi shoꞌleneꞌ kwenc̱he lencho guetlenchoneꞌ shi witgakeꞌneꞌ.
Naꞌ ka bllingakeꞌ yellaꞌ, naꞌ cheꞌgakeꞌneꞌ ba gok tap lla bgashꞌ Lázaronaꞌ.
Naꞌ Betánianaꞌ llian gaozə Jerusalénnaꞌ, ka do shoṉ kilómetro nḻaagakan.
Naꞌ beṉꞌ zan beṉꞌ Israelkaꞌ lleꞌ Jerusalénnaꞌ wyajgakeꞌ jenxenlallꞌgakeꞌ Mártanaꞌ len Maríanaꞌ daa wit beṉꞌ zaneꞌkaꞌ.
Naꞌ ka wṉezi Mártanaꞌ ba zoa illin Jesúzaꞌ, naꞌch jatiḻeꞌneꞌ, per Maríanaꞌ bigaaṉeꞌ lilleꞌkaꞌ.
Naꞌ ka bllineꞌ kwiteꞌnaꞌ, chiꞌeneꞌ: ―X̱anꞌ, sheḻꞌ zoꞌ ni kanaꞌ wḻen yillweꞌ c̱he beṉꞌ zanꞌnaꞌ bi witeꞌ, sheḻꞌkaꞌ.
Naꞌ ṉaa ḻaꞌkzi ba witeꞌ, ṉezidꞌ goṉ Chiozaꞌ bittezə dii iṉabiloꞌneꞌ.
Naꞌ cheꞌ Jesúzaꞌneꞌ: ―Wiban beṉꞌ zanoꞌnaꞌ.
Naꞌch cheꞌ Mártanaꞌ: ―Awe, ṉezidꞌ wibaneꞌ katꞌ yiban beṉꞌ wetkaꞌ llanaꞌ te c̱he yell-lioni.
Naꞌ cheꞌ Jesúzaꞌneꞌ: ―Nadꞌ chonꞌ ka chiban beṉꞌ wetkaꞌ naꞌ napꞌ yeḻꞌ mban dii bi te c̱heyin. Beenaꞌ chonḻilallee nadꞌ, ḻaꞌkzi ba witeꞌ, wibanchkzeꞌ.
Naꞌ yogꞌ beṉꞌkaꞌ mban naꞌ chonḻilallꞌgakeꞌ nadꞌ bi guetgakeꞌ toshiizi. ¿Achajḻiꞌo dga niaꞌ liꞌ?
Naꞌ cheꞌ Mártanaꞌneꞌ: ―Awe, X̱anꞌ, chajḻiꞌa linꞌ nakoꞌ Crístonaꞌ, naꞌ linꞌ Xiiṉ Chiozaꞌ, beenaꞌ llia biaꞌ yid yell-lioni.
Naꞌ biyoll wna Mártanaꞌ kaꞌ, naꞌch ziyajeꞌ zjaṉieꞌ beṉꞌ bileꞌ Maríanaꞌ, naꞌ chiꞌeneꞌ xochizi: ―Ba bid Maestronaꞌ chṉieꞌ liꞌ.
Naꞌ kon ka golleꞌ Maríanaꞌ kaꞌ, lii wzollaꞌtieꞌ jawieꞌ Jesúzaꞌ.
Bilaṉꞌ shoꞌ Jesúzaꞌ yellaꞌ, ni zetieꞌ ganaꞌ jatiḻ Mártanaꞌneꞌ.
Naꞌ beṉꞌ Israelkaꞌ, beṉꞌkaꞌ chonxenlallꞌgakeꞌ Maríanaꞌ lilleꞌnaꞌ, ka bleꞌgakileꞌ wzollee naꞌ zejdoeꞌ, naꞌch zjanogakeꞌneꞌ chakgakileꞌ lljc̱helleꞌ choꞌa bananꞌ.
Naꞌ ka bllin Maríanaꞌ kwit Jesúzaꞌ, lii bc̱hekꞌte xibeꞌnaꞌ laweꞌnaꞌ chiꞌeneꞌ: ―X̱anꞌ, sheḻꞌ zoashoꞌ ni, bi wit beṉꞌ zanꞌnaꞌ, sheḻꞌkaꞌ.
Naꞌ ka bleꞌi Jesúzaꞌ chbell Maríanaꞌ, naꞌ kaꞌkzə beṉꞌkaꞌ zejlengakeꞌneꞌ, naꞌ to dii wal inlleb gokileꞌ.
Naꞌ chiꞌe ḻegakeꞌ: ―¿Gara jakwashꞌleneꞌ? Naꞌch cheꞌgakeꞌneꞌ: ―Shoꞌ lljawiacho ganaꞌ dieꞌ, X̱anꞌ.
Naꞌ wchell Jesúzaꞌ.
Naꞌch cheꞌ ljwell beṉꞌ Israelkaꞌ lleꞌ naꞌ: ―Ḻi wwia ka gokchgaileꞌneꞌ.
Naꞌch baḻeꞌ cheꞌgakeꞌ: ―Beeni beneꞌ ka bleꞌi beṉꞌ lc̱hoḻaꞌ, ¿Aaga zak bisleꞌ Lázaronaꞌ, naꞌ bi witeꞌ sheḻꞌkaꞌ, lla?
Naꞌch Jesúzaꞌ wizakileꞌ dii wal ka bllingakeꞌ choꞌa banaꞌ. Naꞌ banaꞌ nakan to blej, naꞌ chiꞌ to yaj nkwashaꞌn choꞌayinnaꞌ.
Naꞌch cheꞌ Jesúzaꞌ: ―Ḻi yikwas yajaꞌ kaꞌlə. Naꞌ Mártanaꞌ, beṉꞌ zan beṉꞌ wetaꞌ, chiꞌeneꞌ: ―X̱anꞌ, ba chḻaꞌ beenaꞌ zban, ḻaꞌ ba gok tap lla witeꞌ.
Naꞌ cheꞌ Jesúzaꞌneꞌ: ―¿Aaga ba wniaꞌ liꞌ shi shajḻiꞌo, naꞌ ileꞌiloꞌ yeḻꞌ wak choo yeḻꞌ wak xen c̱he Chiozaꞌ?
Naꞌch bikwasgakeꞌ yajaꞌ choꞌa banaꞌ ganaꞌ dieꞌ. Naꞌ bḻis jalao Jesúzaꞌ yabanaꞌ, naꞌ chiꞌe: ―X̱a, chox̱kenoꞌ ba bzenagoꞌ c̱haꞌ.
Ṉezidꞌ toshiizi chzenagoꞌ c̱haꞌ, per chṉiaꞌ liꞌ kwenc̱he shajḻeꞌ beṉꞌki lleꞌ ni nan linꞌ bseḻoo nadꞌ.
Naꞌ ka biyoll wneꞌ kaꞌ, naꞌch wṉieꞌ zillj, chiꞌe: ―¡Lázaro, bichej naꞌ!
Naꞌ lii bichejte Lázaronaꞌ ndob ṉiꞌa neenaꞌ lechꞌkaꞌ, naꞌ choꞌalaweꞌnaꞌ ndoban to lechꞌ. Naꞌch cheꞌ Jesúzaꞌ ḻegakeꞌ: ―Ḻi yizesheꞌ lechaa naꞌ ḻi yisaneꞌ yiyajeꞌ.
Naꞌ zan beṉꞌ Israelkaꞌ, beṉꞌkaꞌ jen Maríanaꞌ txen daa wit beṉꞌ zaneꞌnaꞌ, bleꞌgakileꞌ ka ben Jesúzaꞌ naꞌ benḻilallꞌgakeꞌneꞌ.
Per baḻeꞌ wyaj lao fariseokaꞌ naꞌ jellgakeꞌ ḻegakeꞌ ka ben Jesúzaꞌ.
Naꞌch bx̱ozkaꞌ chṉabiaꞌ naꞌ fariseokaꞌ bitopgakeꞌ yogꞌ beṉꞌkaꞌ chṉabiaꞌ beṉꞌ Israelkaꞌ, naꞌ cheꞌgakeꞌ: ―¿Nakraz ka gonchon, lla? Ḻaꞌ zan yeḻꞌ wak chliꞌ beeni.
Naꞌ shi iṉacho jwayi beenaꞌ, yogꞌz beṉꞌ gonḻilallꞌgakeꞌneꞌ naꞌch yid beṉꞌ Rómakaꞌ naꞌ wlliayiꞌgakeꞌ yoodoꞌ c̱hechoni len yell c̱hechoni.
Naꞌ len to beṉꞌ leꞌ Caifás, nakeꞌ bx̱oz choo bx̱oz xen ka lo yizaꞌ. Naꞌ chiꞌe ḻegakeꞌ: ―Bi ṉezzilen,
ni bi chakbeꞌile wenlan toz beṉꞌ guet ni c̱he beṉꞌ wlall c̱hechokaꞌ, aga ka daa kwiayiꞌ doxen lallchoni.
Naꞌ aga kon ka wnaz Caifázaꞌ kanꞌ, san daa nakeꞌ bx̱oz choo bx̱oz xen lo yizanꞌ, ben Chiozaꞌ ka biꞌe dillꞌ guet Jesúzaꞌ ni c̱he beṉꞌ Israelkaꞌ.
Naꞌ aga ni c̱he toz beṉꞌ Israelkanꞌ guet Jesúzaꞌ, san ḻekzkaꞌ ni c̱he yogꞌ beṉꞌkaꞌ ba wlejeꞌ gakgakeꞌ xiiṉeꞌ doxen yell-lionin, kwenc̱he gakgakeꞌ toz.
Naꞌ daa goll Caifázaꞌ kaꞌ, lo llanaꞌ wzolo bengakeꞌ toz dillꞌ kwenc̱he witgakeꞌ Jesúzaꞌ.
Naꞌ daa wzolo chongakeꞌ kaꞌ, aga wdatekch Jesúzaꞌ ladj beṉꞌ Israelkaꞌ, san wzee wyajeꞌ to yell dii le Efraín, daa llia gaozə latjaꞌ ganaꞌ bibi chashj chḻeb, naꞌ naꞌz wzoeꞌ len beṉꞌkaꞌ nakgakeꞌneꞌ txen.
Naꞌ ba zoa gao gaḻꞌ lṉi Paskw c̱he beṉꞌ Israelkaꞌ, naꞌ beṉꞌ zan beṉꞌ yell yoblə wyajgakeꞌ Jerusalénnaꞌ ka ziꞌ gaḻꞌ lṉinaꞌ kwenc̱he yixi yiyechgakeꞌ ka nllia leyaꞌ biaꞌ.
Naꞌ chdagakeꞌ chiyiljgakeꞌ Jesúzaꞌ, naꞌ shlak lleꞌgakeꞌ leshꞌ chyoodoꞌnaꞌ, chṉabi ljwelleꞌ: ―¿Beraka chakile? ¿Awideꞌ lṉinaꞌ, lla?
Naꞌ bx̱ozkaꞌ chṉabiaꞌ len fariseokaꞌ bengakeꞌ mandad shi no ṉezi ga chda Jesúzaꞌ do naꞌ lljellgakeꞌ ḻegakeꞌ kaꞌ kwenc̱he gox̱ꞌgakeꞌneꞌ.